AFRIKAANSE OPSOMMING: Die afgelope paar jaar het 'n behoefte ontstaan aan konsultasiewerk op die gebied van mikrogolfverhitting. Aangesien gespesialiseerde komponente meestal ingevoer word, bemoeilik die koste daarvan die ontwikkeling van die nodige infrastruktuur vir konsultasie. Hierdie tesis kyk na die ontwerp van goedkoper alternatiewe vir laboratoriumgebruik. 'n Mikrogolf bron met 'n verstelbare kraglewering is dikwels nodig tydens konsultasiewerk. Produk kosteberekinge kan ook vereenvoudig word indien die mikrogolf kraglewering konstant bly, ongeag produk veranderinge. Die magnetron as GS las is eers ondersoek waarna 'n hoogspanning geskakeldekragbron ontwerp is om die uittree van die magnetron te verstel volgens operateur- / konsultasievereistes. 'n Dubbele direksionele koppelaar is ontwerp en by die laboratorium opstelling gevoeg om voldoende terugvoer van die kraglewering en impedansie aanpassing te verseker. Die hoeveelheid mikrogolf drywing wat benodig word, het 'n direkte impak op die aanvanklike kapitale uitgawe vir die stelsel. 'n Optimale stelsel is dus noodsaaklik om kostes te bespaar. 'n Impedansie-aanpassingsnetwerk is ontwerp om die magnetron en las by mekaar aan te pas om sodoende energie en kostes te bespaar. Deur outomatisering streef die stelsel na optimale werkverrigting sonder enige ingryping deur die operateur.